b'\n_START_ARTICLE_\nFranktir\xc3\xb8r\n_START_PARAGRAPH_\nFranktir\xc3\xb8r (fra fransk, franc-tireur: fri-skytter) er en krigsdeltaker som ikke er uniformert, men deltar frivillig med v\xc3\xa5pen.\n_START_SECTION_\nEtymologi\n_START_PARAGRAPH_\nBegrepet ble f\xc3\xb8rst brukt under den fransk-tyske krig i 1870 da Frankrike opprettet flere frikorps som deltok tildels uten milit\xc3\xa6r ledelse og ofte uten regul\xc3\xa6r uniform.\n_START_SECTION_\nLovregulering\n_START_PARAGRAPH_\nSlik virksomhet ble etterhvert regulert av Gen\xc3\xa8vekonvensjonene om krigsvirksomhet. Disse foreskriver ogs\xc3\xa5 h\xc3\xa5ndtering av krigsfanger. Stridende som p\xc3\xa5gripes uten godkjent synlig uniformering eller med skjulte v\xc3\xa5pen i likhet med en terrorist eller spion regnes som franktir\xc3\xb8r og er dermed ikke en krigsfange ut ifra Gen\xc3\xa8vekonvensjonenes definisjon og er dermed heller ikke beskyttet av de avtalte krigskonvensjonene. De kan derfor ved p\xc3\xa5gripelse og tilfangetakelse bli stilt for standrett og henrettes der og da ved \xc2\xabkort prosess\xc2\xbb eller ved \xc2\xabst\xc3\xa5ende fot\xc2\xbb av en stridende avdeling eller okkupasjonsmakt. Standrett ble avskaffet i den norske milit\xc3\xa6re strafferett i 1979, men andre land kan ha sine egne milit\xc3\xa6re strafferettslover._NEWLINE_B\xc3\xa5de i f\xc3\xb8rste og andre verdenskrig ble det jaktet p\xc3\xa5 franktir\xc3\xb8rer, og henrettelser av slike forekom. Under felttoget i Norge i 1940 ble minst fem personer henrettet av de tyske troppene for frantik\xc3\xb8rvirksomhet.'